
A hazai ökológiai gazdálkodás jelene és jövője

Napjainkban világszerte az ökológiai (biológiai, organikus) gazdálkodás az egyik legdinamikusabban fejlődő termelési rendszer. A kereslet Nyugat-Európában nagyobb, mint a termelés, így a magyar ökológiai termékek igen keresettek külföldön is.

Azonban hazánkban évek óta csak csekély mértékben nőtt az ökológiai művelés alá tartozó földterületek nagysága. A bio-boom elmaradt, a belső piac alig éri el az 1 százalékot. Az itthon előállított öko alapanyagok körülbelül 80%-át külföldre értékesítik feldolgozatlanul, nyersanyagként. A hazai keresletet pedig az importból származó termékekkel elégítik ki.
Munkám során ezekre a problémákra igyekszem válaszokat keresni, valamint megoldási javaslatokat tenni. Első körben részletesebben is megvizsgáltam a világ és a magyarországi ökológiai gazdálkodás helyzetét.

Primer kutatásom alatt személyesen kerestem fel 6 biotermelőt, különböző korosztályokból, akik rövidebb-hosszabb ideje ökológiai gazdálkodással foglalkoznak. A beszélgetések során felmerülő problémákat nagyobb pontok köré csoportosítva részletezem ki, majd ezekből próbálom kielemezni, miért marad el hazánkban az ökológiai termelés bővülése.

Főbb problémaköröknek a támogatási rendszer hiányosságai és pályázási lehetőségek hiánya, az értékesítés nehézségei, a feldolgozottság alacsony szintje és az ökológiai gazdálkodás helytelen megítélése mutatkozott. Kiértékelésük után igyekeztem javaslatokat tenni ezeknek a nehézségeknek a jövőbeli megoldására. Ki kell alakítani egy olyan támogatási és pályázási rendszert, ahol külön szerepelnének az ökológiai gazdálkodást végzők, valamint a kis területen gazdálkodók is pályázási lehetőségekhez juthatnak. A fogyasztókat fel kell világosítani a biogazdálkodás elméleti hátteréről, a nyújtott többletértékekről. Mindenképpen külön kell foglalkozni az értékesítési lehetőségek javításával, amelynek legfontosabb célja a hazai piac bővítése és az ökológiai termékek minél nagyobb feldolgozása. Alkotni kell egy erős marketingpolitikát, mellyel a hazai és a nemzetközi piacon előnybe kerülhetnek a magyar biotermékek. Végezetül jelentős szerepet kell kapnia az oktatásnak és a kutatásoknak is.

Zárásként röviden bemutatom, hogy milyen jövőbeli célokat tűztek ki maguk elé a megkérdezett biotermelők. A kis területen gazdálkodó termelők tőke hiányában nem képesek nagy beruházások végrehajtására, inkább a jelenlegi gazdasági méretük fenntartását, új piacok szerzését jelölték meg céljukként.



